KOMISJONI OTSUS,

10. juuni 1997,

millega moodustatakse juhtiv teaduskomitee

(97/404/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades, et:

usaldusväärsed teadusalased nõuanded on nende ühenduse eeskirjade oluline alus, mis käsitlevad tarbija tervishoidu, sealhulgas küsimusi, mis on seotud tarbija tervishoiuga selle kitsamas tähenduses, aga ka loomade tervishoiu ja heaoluga, taimetervise ja keskkonnatervishoiuga;

tarbija tervishoiu küsimustega seotud teadusalaseid nõuandeid annavad praegu komisjoni moodustatud kuus teaduskomiteed, mis käsitlevad toitu, loomasööta, kosmetoloogiat, pestitsiide, toksilisust ja ökotoksilisust ning veterinaariaküsimusi;

mitmed tarbija tervishoiuga seotud küsimused on mitme teadusharu vahelised ja nõuavad eri teaduskomiteede panust ning kõnealuseid teaduskomiteesid oleks kasulik tõhusalt koordineerida;

komisjon peab saama õigeaegselt usaldusväärseid teadusalaseid nõuandeid;

tarbija tervishoidu puudutavate küsimustega seotud teadusalased nõuanded peavad tarbijate ja tööstuse huvides põhinema kompetentsusel, sõltumatusel ja läbipaistvusel,

ON VASTU VÕTNUD KÄESOLEVA OTSUSE:

Artikkel 1

Moodustatakse juhtiv teaduskomitee tarbija tervishoiu ja toidu ohutuse valdkonnas.

Artikkel 2

1. Juhtiv teaduskomitee aitab komisjonil saada tarbija tervishoiuga seotud parimaid kättesaadavaid teadusalaseid nõuandeid.

2. Juhtiv teaduskomitee koordineerib komisjoni moodustatud tarbija tervishoiu küsimusi käsitlevate teaduskomiteede tööd, eelkõige:

a) juhtiv teaduskomitee hindab ja jälgib teaduskomiteede töökorraldusi ning vajaduse korral ühtlustab neid;

b) küsimuste puhul, mis nõuavad kahe või mitme teaduskomiteega konsulteerimist, määrab juhtiv teaduskomitee kõnealused komiteed, võttes arvesse kohustuslikke konsulteerimisnõudeid, kuulab erinevate komiteede arvamusi ja oluliste erimeelsuste puhul võib esitada ülevaate;

c) kui ühenduse meetmed põhinevad liikmesriikide organisatsioonide teadlaste tehtud hindamisel, aitab juhtiv teaduskomitee komisjonil selle taotluse korral hinnata, kas ühenduse tasandil on vaja teadusalaseid nõuandeid ja kui on, siis milliselt teaduskomiteelt neid taotleda.

3. Juhtival teaduskomiteel on tarbija tervishoiu valdkonnas järgmised ülesanded:

a) anda teadusalast nõu ainult küsimustes, mis ei kuulu teiste teaduskomiteede pädevusse. Juhtiv teaduskomitee koostab nõuande komisjoni taotluse korral ja toetub teaduslikule asjatundlikkusele;

b) anda eriti teadusalast nõu transmissiivse spongioosse entsefalopaatia mitme teadusharu vaheliste aspektide kohta, sealhulgas veiste spongioosne entsefalopaatia. Selleks moodustab juhtiv teaduskomitee ajutise töörühma, mille eesistuja on juhtiva teaduskomitee liige ja kuhu võib kuuluda ka väliseksperte;

c) aidata komisjonil määrata need valdkonnad, kus oleks asjakohane teha konsulteerimine teaduskomiteedega kohustuslikuks;

d) näha ette olemasolevate ja hiljuti väljatöötatud riski hindamise menetluste läbivaatamine ja vajaduse korral teha ettepanek töötada välja uued riski hindamise menetlused, mis on seotud näiteks toidust põhjustatud haigustega ja haiguste kandumisega loomadelt inimestele;

e) juhtida komisjoni tähelepanu spetsiifilistele või esile kerkivatele tarbija tervisega seotud probleemidele.

4. Need juhtiva teaduskomitee liikmed, kes ei ole teaduskomiteede eesistujad, osalevad teaduskomiteede liikmete valikul, andes komisjonile nõu kandidaatide pädevuse ja sõltumatuse kohta.

5. Komisjon võib juhtiva teaduskomitee arvamust taotledes määrata selle esitamiseks tähtaja.

Artikkel 3

1. Juhtiv teaduskomitee koosneb kaheksast teaduseksperdist, kellest ükski ei ole mõne teaduskomitee liige, ja teaduskomiteede eesistujatest. Kui mõni eesistuja ei saa juhtiva teaduskomitee koosolekul osaleda, võib teda asendada üks sama teaduskomitee ase-eesistuja.

2. Juhtiva teaduskomitee täiskogu valib lihthäälteenamusega ühe eesistuja ja kaks ase-eesistujat nende liikmete hulgast, kes ei ole teaduskomiteede eesistujad.

3. Juhtiva teaduskomitee liikmed on teaduseksperdid ühes või mitmes tarbija tervishoiuga seotud valdkonnas, nii et nad koos katavad seda teemat puudutavaid teadusharusid võimalikult laiahaardeliselt.

4. Need juhtiva teaduskomitee liikmed, kes ei ole teaduskomiteede eesistujad, nimetab komisjon pärast Euroopa Ühenduste Teatajas avaldatud osalemiskutset koos valikukriteeriumide ja valimiskorra kirjeldusega. Valimiskorra alusel määratakse läbipaistval viisil sobivaimad kandidaadid juhtivas teaduskomitees töötamiseks. Nende hulgast nimetab komisjon need juhtiva teaduskomitee liikmed, kes ei ole teaduskomiteede eesistujad. Juhtiva teaduskomitee liikmete nimed avaldatakse EÜTs.

5. Nende juhtiva teaduskomitee liikmete ametiaeg, kes ei ole teaduskomiteede eesistujad, on kolm aastat. Kõnealused juhtiva teaduskomitee liikmed ei või ametis olla rohkem kui kaks järjestikust ametiaega. Pärast kolme aasta lõppemist jäävad nad ametisse kuni uute liikmete nimetamiseni või kuni nende mandaat uuendatakse.

6. Juhul kui juhtiva teaduskomitee liige, kes ei ole mõne teaduskomitee eesistuja, ei anna enam juhtiva teaduskomitee töösse tõhusat panust või astub vabatahtlikult tagasi, nimetab komisjon järelejäänud ametiajaks sobivaima asendaja lõike 4 kohaselt määratud sobivate kandidaatide hulgast.

7. Juhtiva teaduskomitee liikmed ja komitee töös osalema kutsutud väliseksperdid saavad komisjonile osutatud teenuste eest hüvitist ja lisaks hüvitatakse nende sõidu- ja elamiskulud komisjoni ettenähtud eeskirjade kohaselt.

Artikkel 4

1. Juhtiva teaduskomitee liikmed töötavad välismõjutustest sõltumatult.

2. Juhtiva teaduskomitee liikmed teatavad komisjonile igal aastal kõikidest huvidest, mida võib pidada nende sõltumatust kahjustavaks.

3. Juhtiva teaduskomitee liikmed ja väliseksperdid deklareerivad oma erahuve, mida võib pidada nende sõltumatust kahjustavaks seoses nende tööga juhtivas teaduskomitees, selle töörühmades või ajutises töörühmas.

Artikkel 5

Juhtiv teaduskomitee võib moodustada selgelt määratletud volitustega töörühmi. Iga töörühma eesistuja on komitee liige ja töörühma võib kuuluda väliseksperte. Töörühmad annavad aru juhtivale teaduskomiteele.

Artikkel 6

1. Juhtiv teaduskomitee võtab vastu oma kodukorra, mis tehakse avalikkusele kättesaadavaks.

2. Kodukorraga tagatakse, et:

a) juhtiva teaduskomitee ülesandeid täidetakse viisil, mis vastab kompetentsuse, sõltumatuse ja läbipaistvuse põhimõtetele, austades samaaegselt õigustatud taotlusi kaitsta ärisaladusi;

b) teaduskomiteede tööd kooskõlastatakse tõhusalt ja paindlikult ning eelkõige, et eesistujad teatavad teaduskomiteede tööplaanidest õigeaegselt;

c) juhtiv teaduskomitee esitab oma arvamusi ja annab teadusalast nõu aegsasti;

d) juhtiv teaduskomitee võib nimetada ettekandjad taustteabe ettevalmistamiseks ja komitee arvamuste dokumenteerimiseks ja kavandamiseks;

e) juhtiv teaduskomitee kontrollib, et nimetatud ettekandjad täidavad oma ülesandeid välismõjutustest võimalikult sõltumatult.

Artikkel 7

Juhtiva teaduskomitee päevakord, protokoll ja arvamused tehakse avalikkusele kättesaadavaks ilma asjatu viivitamiseta ja arvestades vajadust kaitsta ärisaladusi. Vähemuse seisukohad avaldatakse alati, kuid nimeliselt avalikustatakse need ainult asjaomaste liikmete taotluse korral.

Artikkel 8

Ilma et see piiraks asutamislepingu artikli 214 kohaldamist, on liikmed kohustatud mitte avalikustama teavet, mida nad on saanud töötades juhtivas teaduskomitees või mõnes selle töörühmas, kui neile on teatatud, et selle teabe kohta kehtib konfidentsiaalsusnõue.

Artikkel 9

Komisjon tagab juhtivale teaduskomiteele, selle töörühmadele ja ajutisele töörühmale sekretariaaditeenused.

Brüssel, 10. juuni 1997

Komisjoni nimel

komisjoni liige

Emma BONINO